قبل كم يوم، جنت دا اتفرج على التلفزيون، شفت برنامج starting over ، برنامج حلو، احب هيجي نوع من البرامج تخص نفسيات البشر وطبعهم وتصرفاتهم وشلون الانسام يحاول يوصل لدرجة الكمال بنفسه واخلاقياته ومبادئه تجاه اي شي بالحياة، احنة نعرف انه الكمال لله وحده، لكن خلينا نوصل حتى لو اقل درجه منه..وحدة من المشتركات بالبرنامج كانت طريقه التعامل وية نفسها ان تكون صريحة وواضحة وتتقبل نفسها مثل ما هي، طريقة علاجها عجبتني، بديت تعدد الايجابيات والسلبيات الي بشخصيتها وبصفاتها، وتحتفظ او تبين اكثر صفاتها الايجابية وتحاول ان تغير وتبتعد عن السلبيات الي تشوفها بنفسها..واكيد كل واحد بينا عنده صفات بنفسه تعجبه او ما تعجبه، بس ما ادري اذا حاولنا بيوم من الايام ان نصارح نفسنا بيها وية ناس نعرفهم ويعرفونا..
السلبيات الي اشوفها بنفسي،1
-السرعة بالحكم على الاشخاص و المواقف حتى لو على ناس اعرفهم ما ممكن ان احكم عليهم.
حاولت ابتعد عن هذي الصفة الي بيه، بس مرات اشوفها ترجعلي مرة ثانية، احس بيها مو مجرد اطلاق حكم سريع على شخص وانما مصاحب الها احساس بالشك ببعض الاوقات..مرات امر بموقف معين وية شخص قريب يبين عدم صدقه او عدم وفاءه الي، واني اعرف ان الموقف هو الي بين هذي الصفه وبنفس الوقت اعرف حقيقة هذا الشخص ومن المفروض ان مااسمح لهيجي احساس ان يجي على بالي، لكن ما اعتقد اكو انسان يكدر يسيطر على احاسيسه، ممكن يتجاهلها لفترة معينة، لكن يرجعلها بنهاية الطريق.
2- اختلاق الاعذار لبعض الاشخاص والمقربين منهم بالاكثر، برغم كم موقف مريت بيه جرحني او زعلني من الناس المقربين الي، لكن حاولت اتجاوز موضوع الزعل والفراق بيننا، واختلقت الاعذار الهم بتصرفهم على نحو معين جرحني بسبب او بدون سبب، بس حتى احافظ على الصداقة واحتراما للعشرة والايام الحلوة والذكريات الي تجمعنا سوة.
3-المسامحة، اكدر اوصفها بالسلبية او الايجابية، اسامح وبنفس الوقت ما انسى الغلطة الي اواجهها من صديق، وتبقى على بالي، ومرات اذكره بيها.
4-الشك..الشك..الشك....
5-مرات من اتعرض لموقف معين، افسره بعده طرق الايجابية منها والسلبية، المعقولة والغير معقولة، المنطقية والغير منطقية حتى اعرف شلون ممكن اتصرف، او اساعد نفسي ان اتخذ القرار الصح بالوقت المناسب..بدون ما اوكع بالغلط...لكن هذي الطريقة بتفسير وتحليل المواقف راح تتعبني لان على غرارها راح تتكون عندي احتمالات ما اعرف شنو اختار منها حتى استمر بحياتي او احدد جزء من مصيري.
6-التأثر نفسيا بالاشخاص الي اهتم لآمرهم، اذا اشوف شخص حزين راح احزن اكثر منه، اذا شخص عايش مأساة معينة راح ينتقل احساسه الي وكأنما اني الي عايشة هذي المأساة، اعتقد هذي الصفة سلبية..لان تخليني كل شوية بمزاج حسب نفسيات الاشخاص الي اقابلهم، واكدر اكول عليها صفة ايجابية لان اكون حاسة بالمقابل واكدر اوصل لدرجة احساسهم واعرف شلون اوكف بجانبهم.
7-احب التفاصيل بالكلام، من اريد اسولف وية وحدة من صديقاتي مثلا، اذكرادق التفاصيل عن الموضوع المقصود ...الى درجة الملل..
8-قليلة الصبر واكره الانتظار الى ابعد الحدود.
9-فضولية ! ببعض الاوقات..في ما يخص معارفي فقط
10-التعلق السريع بالاشخاص والاشياء.
الصفات الايجابية
1- الصراحة
2-العفوية والتصرف على طبيعتي
3-اذا وعدت وفيت بوعدي
4-مقتنعة بحياتي وباللي املك من اشياء معنوية او مادية
5-ما اصنع من المشاكل الصغيرة مشاكل كبيرة، احب كل شيء يكون بسيط حتى لو ما كان بسيط واتعامل وية اي مشكلة بعقل وفكر هاديء
6-مستحيل انسى الناس الي عرفتهم او قابلتهم بحياتي.
7-ما اتدخل بأمور الاشخاص الي ما يهموني.
8- امقت الكذب والكذابين...خاصة لو كان بدون مبرر قوي، لان مرات نضطر نكذب حتى لا نساعد بحصول مشكلة، لكن بغير شي مستحيل اتقبل الكذب...والحمدلله ما اضطريت بيوم من الايام ان اكذب بمبرر او بدون مبرر.
9-عاطفية ورومانسية..وواقعية بنفس الوقت..شلون؟؟ ما ادري.
10-احب النقاشات بالمواضيع المهمة والغير مهمة، بهدوء وبدون اي عصبية، واعتبر نفسي شخص سهل الكلام وياه، لان اكثر من مرة سمعت جملة "ميشو، حلو النقاش وياج..تسمعين بأهتمام " اعتقد هذا الي ساعدني على كسب الاصدقاء..
كل هذا الكلام جان شي شخصي ورأيي الخاص بنفسي..ميشو بنظر وفكر ميشو، مو بنظر اشخاص ثانيين، ممكن اكو صفات حقيقة وممكن لا او اكون بالغت بالوصف بس حبيت ان اكون مراية لنفسي واشوف نفسي بيها، كلنا عدنا سلبيات وايجابيات، حلو الواحد يعرفها، والاحلى، ان يتقبلوني الناس مثل ما اني على طبيعتي بدون تغيير ويتعاملون وياية بكل صراحة وعلى طبيعتهم، ما يحصل اي تغيير لا بصفاتي ولا بصفاتهم ، لان اكو صفات معينة بالانسان مو بسهولة يكدر يغيرها لان يكون متعود عليها او متربي عليها، فمو بسهولة يتخلى عنها، والمحاولة للتغير الى الاحسن دائما تكون موجودة، بس كل شي يحتاج اله وقت وتفهم وتشجيع ودافع قوي...